## Pravilnik o razvrstavanju građevina u skupine po zahtjevanosti mjera zaštite od požara

### NN 56/2012 (17.5.2012.), Pravilnik o razvrstavanju građevina u skupine po zahtjevanosti mjera zaštite od požara

MINISTARSTVO UNUTARNJIH POSLOVA

1389

Na temelju članka 27. stavka 2. Zakona o zaštiti od požara (»Narodne novine« br. 92/10) ministar unutarnjih poslova u suglasnosti s ministrom graditeljstva i prostornoga uređenja donosi

PRAVILNIK

O RAZVRSTAVANJU GRAĐEVINA U SKUPINE PO ZAHTJEVANOSTI MJERA ZAŠTITE OD POŽARA

Članak 1.

Ovim Pravilnikom određuju se građevine koje se prema zahtijevanim mjerama zaštite od požara razvrstavaju u građevine skupine 1 – manje zahtjevne građevine i građevine skupine 2 – zahtjevne građevine.

Članak 2.

Pojmovi koji se rabe u ovom Pravilniku imaju sljedeće značenje:

– stambena zgrada je građevina u kojoj je 50% ili više građevinske (bruto) površine zgrade namijenjeno za stambene svrhe, u koje se uračunavaju i zajedničke prostorije koje koriste vlasnici, odnosno korisnici (hodnici, drvarnice, prostorije za odlaganje otpada, spremišta i slično),

– nestambena zgrada je građevina koja nema stambenu površinu ili je manje od 50% građevinske (bruto) površine zgrade namijenjeno za stambene svrhe,

– prostori javnog okupljanja su prostori u građevinama ili dijelovi građevine koji su namijenjeni za javnu uporabu.

Pojmovi koji nisu određeni ovim Pravilnikom imaju značenje određeno propisima kojima se uređuje područje gradnje.

Članak 3.

U građevine skupine 1 razvrstavaju se sljedeće građevine:

1. zgrada čija građevinska (bruto) površina nije veća od 400 m² i namijenjena je isključivo stanovanju,

2. jednostavne građevine koje su kao takve određene posebnim propisom,

3. građevine razvrstane u građevine skupine 1 navedene u Prilogu 1 ovog Pravilnika,

4. ostale građevine koje ispunjavaju kumulativno sljedeće uvjete:

– ako se u njima ne obavlja skladištenje i promet zapaljivih tekućina, plinova ili eksplozivnih tvari prema posebnom propisu,

– ako se u njima ne zadržava ili ne boravi veći broj ljudi (manje od 100 u nadzemnim odnosno manje od 50 u podzemnim građevinama),

– ako mjere zaštite od požara ne zahtijevaju primjenu stabilnih sustava za gašenje požara,

– ako mjere zaštite od požara ne zahtijevaju primjenu stabilnih sustava za dojavu požara,

– ako mjere zaštite od požara ne zahtijevaju primjenu stabilnih sustava za odvođenje dima i topline.

Članak 4.

U građevine skupine 2 razvrstavaju se sljedeće građevine:

1. građevine razvrstane u građevine skupine 2 navedene u Prilogu 2 ovog Pravilnika,

2. postojeće građevine u kojima se uklanja stabilni sustav za dojavu ili gašenje požara, odnosno plinodetekcija ili sličan sustav za sprječavanje nastanka ili širenja požara,

3. postojeće građevine i postrojenja za koje se utvrđuju objedinjeni uvjeti zaštite okoliša prema posebnom propisu,

4. ostale građevine koje ispunjavaju najmanje jedan od sljedećih uvjeta:

– ako se u njima obavlja skladištenje ili promet zapaljivih tekućina, plinova ili eksplozivnih tvari prema posebnom propisu,

– ako se u njima zadržava ili boravi veći broj osoba (100 i više u nadzemnim odnosno 50 i više u podzemnim građevinama),

– ako sadrže prostore za javno okupljanje za 50 i više osoba,

– ako mjere zaštite od požara ne zahtijevaju primjenu stabilnih sustava za gašenje požara,

– ako mjere zaštite od požara ne zahtijevaju primjenu stabilnih sustava za dojavu požara,

– ako mjere zaštite od požara ne zahtijevaju primjenu stabilnih sustava za odvođenje dima i topline,

– ako su u postupku izdavanja rješenja o uvjetima građenja ili lokacijske dozvole, dani posebni uvjeti gradnje iz područja zaštite od požara.

Članak 5.

Građevine koje ovim Pravilnikom nisu razvrstane u skupine 1 i 2 i nisu navedene na popisu građevina skupine 1 (Prilog 1) i popisu građevina skupine 2 (Prilog 2), razvrstavaju se u skupinu 2.

Prilog 1 i 2 tiskani su uz ovaj Pravilnik i čine njegov sastavni dio.

Članak 6.

Ovaj Pravilnik stupa na snagu osmog dana od dana objave u »Narodnim novinama«.

Broj: 511-01-152-43360-2011
Zagreb, 14. svibnja 2012.

Ministar
Ranko Ostojić, v. r.

PRILOG 1

GRAĐEVINE SKUPINE 1

|  |  |  |
| --- | --- | --- |
| A. | ZGRADE | |
| A1. | STAMBENE ZGRADE | |
| A1.1. | stambene zgrade bez poslovnih prostora do uključujući 10 stanova s podzemnim garažama površine do 100 m². | |
| A2. | NESTAMBENE ZGRADE | |
| A2.1. | zgrade za promet i komunikacije, kao što su: | |
|  | – | signalne, skretničarske i naplatne kućice, |
|  | – | spremišta za bicikle, |
|  | – | natkrivena parkirališta, |
|  | – | građevine slične namjene i značajki. |
| A2.2. | industrijske zgrade i skladišta u kojima je zaposleno manje od 100 osoba, kao što su: | |
|  | – | spremnici i tankovi za nezapaljive tekućine i plinove, |
|  | – | skladišta (natkrivena i otvorena) krutih nezapaljivih tvari i zatvorena skladišta do 300 m3 zapremnine, |
|  | – | građevine slične namjene i značajki. |
| A2.3. | zgrade za kulturno-umjetničku djelatnost i zabavu, kao što su: | |
|  | – | paviljoni za promenadne koncerte, |
|  | – | zgrade u zoološkim i botaničkim vrtovima, |
|  | – | građevine slične namjene i značajki. |
| A2.4. | zgrade za obrazovnu odnosno znanstveno-istraživačku djelatnost s manje od 50 osoba koje istovremeno koriste građevine, kao što su: | |
|  | – | školske zgrade |
|  | – | meteorološke stanice i zgrade opservatorija, |
|  | – | građevine slične namjene i značajki. |
| A2.5. | nestambene poljoprivredne gospodarske zgrade, kao što su: | |
|  | – | staje za krave, konjušnice, svinjci, obori za ovce, štenare, peradarnici, |
|  | – | poljoprivredne pomoćne zgrade, vinarije, vinski podrumi, staklenici, |
|  | – | skladišta (silosi) za pohranu poljoprivrednih proizvoda pri čemu ne dolazi do stvaranja zapaljive i/ili eksplozivne prašine, |
|  | – | građevine slične namjene i značajki. |
| A2.6. | zgrade za obavljanje vjerskih i drugih obreda, kao što su: | |
|  | – | crkve, kapele, džamije, sinagoge, prostorije za ispraćaj, krematoriji u kojima se zadržava ili boravi manje od 100 osoba, |
|  | – | groblja i građevine na grobljima, |
|  | – | građevine slične namjene i značajki. |
| A2.7. | ostale nestambene zgrade, kao što su: | |
|  | – | javni zahodi, |
|  | – | praonice cestovnih vozila, |
|  | – | građevine slične namjene i značajki. |
| B. | PROMETNE GRAĐEVINE | |
| B.1. | autoceste, ulice i ceste osim tunela i pratećih objekata navedenih u skupini 2, kao što su: | |
|  | – | cestovni tuneli do 500 m duljine, |
|  | – | ceste za promet motornim vozilima, ulice, seoske ceste i staze, šumski putovi, pješačke staze, jahaće i biciklističke staze, |
|  | – | raskrižja, čvorišta, obilaznice, kružni tokovi, otvorena parkirališta, |
|  | – | trgovi, pješački putovi i zone, |
|  | – | instalacije za rasvjetu, signalizaciju, sigurnost i parkiranje, |
|  | – | građevine slične namjene i značajki. |
| B.2. | željezničke pruge i gradske željeznice, kao što su: | |
|  | – | glavne željezničke pruge, sporedni kolosijeci, željeznička stajališta i prijelazi, |
|  | – | željeznički tuneli do 500 m duljine, |
|  | – | ranžirni kolodvori, |
|  | – | mreža nadzemne i uzdignute željeznice ili tramvaja, |
|  | – | instalacije za rasvjetu, signalizaciju, sigurnost i elektrifikaciju, |
|  | – | građevine slične namjene i značajki. |
| B.3. | staze u zračnim lukama, kao što su: | |
|  | – | staze za polijetanje, slijetanje ili rulanje, |
|  | – | instalacije za rasvjetu, signalizaciju i sigurnost, |
|  | – | slične građevine. |
| B.4. | mostovi i uzdignute autoceste, kao što su: | |
|  | – | cestovni i željeznički mostovi, |
|  | – | instalacije za rasvjetu, signalizaciju i sigurnost, |
|  | – | građevine slične namjene i značajki. |
| B.5. | luke, plovni kanali i brane, kao što su: | |
|  | – | dokovi, gatovi, molovi, |
|  | – | plovni kanali, |
|  | – | građevine na rijekama i kanalima, ustave, mostovi, pristaništa, izgrađene obale, putovi za tegljenje, |
|  | – | brane i slične konstrukcije za zadržavanje vode za potrebe hidroelektrana, navodnjavanje, regulaciju protoka, sprječavanje poplava, |
|  | – | nasipi i građevine za zaštitu obale, |
|  | – | građevine slične namjene i značajki. |
| B.6. | akvadukti, hidrograđevinski objekti za odvodnju i navodnjavanje, kao što su: | |
|  | – | kanali, |
|  | – | akvadukti, |
|  | – | kanalizacija i otvorene jame za odvodnju, |
|  | – | građevine slične namjene i značajki. |
| C. | ENERGETSKE I VODNE GRAĐEVINE | |
| C.1. | magistralni cjevovodi, telekomunikacijski i električni vodovi, kao što su: | |
|  | – | magistralni plinovodi i naftovodi, |
|  | – | stanice za crpljenje, filtriranje i ustavu vode, |
|  | – | magistralni nadzemni, podzemni ili podmorski telekomunikacijski vodovi, |
|  | – | relejni sustavi radijske i televizijske ili kabelske mreže, relejni tornjevi, |
|  | – | telekomunikacijski stupovi i infrastruktura za radio komunikaciju, |
|  | – | bazne stanice mobilne telefonije na otvorenom, |
|  | – | građevine slične namjene i značajki. |
| C.2. | lokalni cjevovodi i kabeli, kao što su: | |
|  | – | lokalni vodovodi, |
|  | – | lokalni cjevovodi za toplu vodu, paru, tehničke, medicinske, laboratorijske i procesne plinove, |
|  | – | vodotornjevi, izvorišta, |
|  | – | kanalizacijska mreža i kolektori, |
|  | – | električni vodovi distribucijskog područja i telekomunikacijski kabeli (nadzemni ili podzemni), |
|  | – | transformatorske stanice i podstanice niskog napona na otvorenom do uključujući 35 kV, |
|  | – | telegrafski stupovi, |
|  | – | lokalni televizijski kabeli i zajedničke antene, |
|  | – | građevine slične namjene i značajki. |
| D. | SLOŽENE GRAĐEVINE | |
| D.1. | građevine za rudarstvo i vađenje nafte i plina, kao što su: | |
|  | – | objekti postrojenja za rudarstvo, vađenje ugljikovodika, eksploataciju šljunka (stanice za utovar i istovar, tornjevi za prozračivanje), |
|  | – | kamenolomi, |
|  | – | betonare i asfaltne baze, |
|  | – | građevine slične namjene i značajki. |
| E. | OSTALE GRAĐEVINE | |
| E.1. | građevine za šport i rekreaciju na otvorenom, kao što su: | |
|  | – | tereni za nogomet, ragbi, golf, trčanje, automobilske, biciklističke ili konjske utrke, |
|  | – | zabavni parkovi, |
|  | – | skijaški liftovi, vučnice, |
|  | – | uzletišta, pristaništa u marinama, objekti za morske sportove i sportove na plažama, |
|  | – | javni vrtovi i parkovi, |
|  | – | zoološki i botanički vrtovi, |
|  | – | građevine slične namjene i značajki. |
| E.2. | ostale građevine (osim zgrada), kao što su: | |
|  | – | vojne utvrde, stražarnice, bunkeri, streljane, |
|  | – | jednostavni granični prijelazi kontejnerskog tipa, |
|  | – | otvoreni bazeni, |
|  | – | poslovni prostori u stambenim zgradama za namjenu uredskog poslovanja, kozmetičke, frizerske i ostalih uslužnih djelatnosti, |
|  | – | građevine slične namjene i značajki. |
|  |  |  |

PRILOG 2

GRAĐEVINE SKUPINE 2

|  |  |  |
| --- | --- | --- |
| A. | ZGRADE | |
| A1. | STAMBENE ZGRADE | |
| A1.1. | zgrade za stanovanje sa više od 10 stanova. | |
| A2. | NESTAMBENE ZGRADE | |
| A2.1. | zgrade ugostiteljske djelatnosti, kao što su: | |
|  | – | hoteli, |
|  | – | samostojeći restorani, barovi i ostale zgrade za kratkotrajni boravak 50 i više ljudi, |
|  | – | građevine slične namjene i značajki. |
| A2.2. | uredske zgrade uključujući i konferencijske i kongresne centre. | |
| A2.3. | zgrade za trgovinu na veliko i malo površine poslovnog prostora iznad 100 m². | |
| A2.4. | zgrade za promet i komunikacije, kao što su: | |
|  | – | željezničke i autobusne postaje i kolodvori, |
|  | – | lučki terminali, |
|  | – | aerodromi i aerodromske zgrade (hangari, skladišta, kontrolni toranj), |
|  | – | stajališta žičara s pratećim objektima, |
|  | – | zgrade za TV, radijsko emitiranje i s telefonskim centralama, |
|  | – | garaže (nadzemne i podzemne) i parkirališta u zgradama veće od 100 m², |
|  | – | građevine slične namjene i značajki. |
| A2.5. | industrijske zgrade, spremnici, silosi i skladišta, kao što su: | |
|  | – | tvornice, |
|  | – | radionice površine iznad 100 m², |
|  | – | pivovare, hale za montažu i dr., |
|  | – | složeni industrijski objekti i postrojenja (elektrane, rafinerije i dr.), |
|  | – | spremnici i tankovi za zapaljive tekućine, |
|  | – | hladnjače, |
|  | – | građevine slične namjene i značajki. |
| A2.6. | zgrade za kulturno-umjetničku djelatnost i zabavu, kao što su: | |
|  | – | kino i koncertne dvorane, operne kuće, kazališta, |
|  | – | plesne dvorane i diskoklubovi, |
|  | – | višenamjenske dvorane (igračnice), |
|  | – | građevine slične namjene i značajki. |
| A2.7. | muzeji, umjetničke galerije i knjižnice uključujući zgrade za čuvanje arhivske građe (arhive) i informacijsko-dokumentacijske centre. | |
| A2.8. | školske, fakultetske zgrade i zgrade za znanstveno-istraživačku djelatnost, kao što su: | |
|  | – | zgrade koje se upotrebljavaju za istraživanje ako nisu navedene u točki A.2.4. Priloga 1, |
|  | – | istraživački laboratoriji, |
|  | – | zgrade za predškolsko, osnovno, srednje, više i visoko obrazovanje ako nisu navedene u točki A.2.4. Priloga 1, |
|  | – | specijalne škole za hendikepiranu djecu, |
|  | – | građevine slične namjene i značajki. |
| A2.9. | bolnice i ostale zgrade za zdravstvenu zaštitu i institucionalnu skrb, kao što su: | |
|  | – | zgrade institucija medicinskog i kirurškog tretmana te njegu bolesne i ozlijeđene osobe, |
|  | – | sanatoriji, bolnice za dugotrajni boravak i domovi za njegu, |
|  | – | psihijatrijske bolnice, dispanzeri, objekti za socijalnu zaštitu majki i djece, |
|  | – | sveučilišne bolnice za kažnjenike, zatvorenike i oružane snage, |
|  | – | zgrade za termalno liječenje, funkcionalnu rehabilitaciju, transfuziju krvi, prikupljanje majčinog mlijeka, veterinarsko liječenje, |
|  | – | institucionalne zgrade s kombiniranim stambenim i medicinskim sadržajem za starije i hendikepirane osobe, |
|  | – | građevine slične namjene i značajki. |
| A2.10. | dvorane za sportove koji se održavaju u zatvorenom prostoru i imaju prostore za gledatelje i sudionike (garderobe, tuševe), kao što su: | |
|  | – | košarkaška i teniska igrališta, rukomet, odbojka, mali nogomet, |
|  | – | plivališta, |
|  | – | gimnastičke dvorane, |
|  | – | dvorane za klizanje i hokej, |
|  | – | građevine slične namjene i značajki. |
| A2.11. | ostale nestambene zgrade, kao što su: | |
|  | – | kaznionice, zatvori, popravni centri, |
|  | – | vojarne za oružane snage, policiju ili vatrogasce, |
|  | – | složeni granični prijelazi koji nisu kontejnerskoga tipa, |
|  | – | građevine slične namjene i značajki. |
| B. | PROMETNE GRAĐEVINE | |
| B.1. | tuneli i pothodnici, kao što su: | |
|  | – | cestovni i željeznički tuneli duljine veće od 500 m i pothodnici duljine veće od 50 m, |
|  | – | instalacije za rasvjetu, signalizaciju i sigurnost, |
|  | – | građevine slične namjene i značajki. |
| B.2. | pomorske i riječne luke, pristaništa i slične građevine. | |
| B.3. | brodogradilišta i slične građevine, | |
| B.4. | marine. | |
| C. | ENERGETSKE I VODNE GRAĐEVINE | |
| C.1. | magistralni vodovodi, telekomunikacijski i električni vodovi, kao što su: | |
|  | – | međugradski nadzemni ili podzemni vodovi za prijenos, distribuciju električne energije napona iznad 35 kV, |
|  | – | transformatorske stanice i podstanice napona preko 35 kV, |
|  | – | magistralni plinovodi, naftovodi i pripadajuće građevine, |
|  | – | građevine slične namjene i značajki. |
| C.2. | lokalni cjevovodi i kabeli kao što su: | |
|  | – | lokalni (mjesni) nadzemni i podzemni plinovodi, |
|  | – | hidrantska mreža i hidranti, |
|  | – | građevine slične namjene i značajki. |
| D. | SLOŽENE GRAĐEVINE | |
| D.1. | objekti za proizvodnju gipsa, cementa, cigle i crijepa i slične građevine. | |
| D.2. | objekti i oprema za proizvodnju električne energije, kao što su: | |
|  | – | hidroelektrane, termoelektrane, nuklearne elektrane, elektrane na vjetar i solarne elektrane, |
|  | – | toplinske stanice u energetici, |
|  | – | objekti i postrojenja za obradu i preradu nuklearnog materijala, |
|  | – | spalionice smeća, |
|  | – | građevine slične namjene i značajki. |
| D.3. | građevine i postrojenja za kemijsku i tešku industriju, kao što su: | |
|  | – | petrokemijska postrojenja, rafinerije, |
|  | – | terminali za ugljikovodike, |
|  | – | koksare, plinare, |
|  | – | visoke peći, valjaonice čelika, talionice, |
|  | – | građevine slične namjene i značajki. |
| E. | OSTALE GRAĐEVINE, kao što su: | |
|  | – | odlagališta komunalnog i opasnog otpada, |
|  | – | skloništa, |
|  | – | kampovi, |
|  | – | građevine slične namjene i značajki. |

Pravilnik, NN 56/2012-1389